Diari Oficial de la Generalitat Valenciana


Sumari del DOGV 9541, del 24-02-2023 (2023/1809)

RESOLUCIÓ de 16 de febrer de 2023, de la presidenta de la comissió gestora dels processos d'accés i preinscripció en les universitats públiques del sistema universitari valencià, per la qual es fan públics els acords de la comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2022-2023, per als alumnes que estiguen en possessió del títol de Batxillerat, de tècnic superior de Formació Professional, de tècnic superior d'Arts Plàstiques i Disseny o de tècnic Esportiu Superior, o equivalents a efectes acadèmics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9541

Data del DOGV
:   24-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1809


Data del document
:   16-02-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * examen

RESOLUCIÓ de 16 de febrer de 2023, de la presidenta de la comissió gestora dels processos d'accés i preinscripció en les universitats públiques del sistema universitari valencià, per la qual es fan públics els acords de la comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2022-2023, per als alumnes que estiguen en possessió del títol de Batxillerat, de tècnic superior de Formació Professional, de tècnic superior d'Arts Plàstiques i Disseny o de tècnic Esportiu Superior, o equivalents a efectes acadèmics. [2023/1809]  
  
  
Vista l'Ordre PCM/63/2023, de 25 de gener, per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisió de les qualificacions obtingudes, en el curs 2022-2023.  
Considerant el que es disposa en el Decret 38/2021, de 5 de març, del Consell, de regulació de la comissió gestora de les proves d'accés i preinscripció en les universitats públiques del sistema universitari valencià, el Reial Decret llei 5/2016, de 9 de desembre, de mesures urgents per a l'ampliació del calendari d'implantació de la Llei orgànica 8/2013, de 9 de desembre, per a la millora de la qualitat educativa i el Reial decret 310/2016, de 29 de juliol, que estableix que el Ministeri d'Educació, Cultura i Esport determinarà, mitjançant ordre ministerial, les característiques, el disseny i el contingut de les proves de la citada avaluació, així com els procediments de revisió de les qualificacions obtingudes.  
D'acord amb tot l'exposat, en virtut de les atribucions conferides per l'article 3.7 del Decret 38/2021, de 5 de març, del Consell, de regulació de la comissió gestora de les proves d'accés i preinscripció en les universitats públiques del sistema universitari valencià, i el Decret 105/2019, de 5 de juliol, del Consell, pel qual s'estableix l'estructura orgànica de la Conselleria d'Innovació, Universitats, Ciència i Societat Digital, resolc:  
  
Primer  
Donar publicitat en el Diari Oficial de la Generalitat Valenciana de l'acord de la Comissió gestora dels processos d'accés i preinscripció en les universitats públiques del sistema universitari valencià pel qual es determinen les dates de les proves d'accés a la universitat (PAU) del curs 2022-2023 per a l'alumnat que estiga en possessió del títol de Batxiller, o de tècnic/tècnica superior de Formació Professional, o de tècnic/tècnica superior d'Arts Plàstiques i Disseny, o de tècnic/tècnica Esportiu Superior, o equivalents a efectes acadèmics, així com també els dies dels processos de reclamacions.  
- Convocatòria ordinària: 6, 7 i 8 de juny de 2023.  
Sol·licitud de revisió de les qualificacions: 19, 20 i 21 de juny de 2023. El termini finalitza a les 14.00 hores del dia 21 de juny.  
  
- Convocatòria extraordinària: 4, 5 i 6 de juliol de 2023.  
Sol·licitud de revisió de les qualificacions: 12, 13 i 14 de juliol de 2023. El termini finalitza a les 14.00 hores del dia 14 de juliol.  
  
Segon  
L'alumnat que realitze les proves d'accés a la universitat del curs 2022-2023 en les universitats públiques de la Comunitat Valenciana, podrà conéixer les seues qualificacions a partir de les 13.00 hores del dia 16 de juny de 2023, en la convocatòria ordinària, i a partir de les 17.00 hores del dia 11 de juliol de 2023, en la convocatòria extraordinària.  
Les actes oficials dels resultats de les PAU tindran una validesa que es podrà comprovar de manera electrònica en la pàgina web «el portal de l'alumne» (https://appweb.edu.gva.es/paseu/) i de la forma que s'indicarà en el document.  
  
Tercer  
Donar publicitat en el Diari Oficial de la Generalitat Valenciana dels acords de la comissió sobre criteris d'organització i generals de qualificació que es contenen en l'annex adjunt.  
De conformitat amb el que estableixen l'article 123 de la Llei 39/2015, d'1 d'octubre, del procediment administratiu comú de les administracions públiques, i articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, aquesta resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant la consellera d'Innovació, Universitats, Ciència i Societat Digital, en el termini d'un mes a comptar de l'endemà de la publicació en el DOGV.  
  
b) El recurs contenciós administratiu haurà de plantejar-se davant els jutjats contenciosos administratius de València en el termini de dos mesos a comptar de l'endemà de la publicació en el DOGV.  
  
Alacant, 16 de febrer de 2023.- La presidenta de la comissió gestora dels processos d'accés i preinscripció en les universitats públiques del sistema universitari valencià: M. Auxiliadora Jordá Guijarro.  
  
  
  
  
ANNEX  
Accés i admissió a la universitat en el curs 2023-2024  
  
D'acord amb el Reial decret 412/2014, de 8 de juny (BOE 06.07.2014), pel qual s'estableix la normativa bàsica dels procediments d'admissió als ensenyaments universitaris oficials de grau, el Reial decret 310/2016, de 29 de juliol (BOE 30.07.2016), pel qual es regula l'avaluació final de Batxillerat, el Reial decret llei 5/2016, de 9 de desembre (BOE 10.12.2016), de mesures urgents per a l'ampliació del calendari d'implantació de la LOMCE, i l'Ordre PCM/63/2023, de 25 de gener (BOE 27.01.2023), per la qual es determinen les característiques, el disseny i el contingut de l'avaluació de batxillerat per a l'accés a la universitat, les dates màximes de realització i de resolució dels procediments de revisió de les qualificacions obtingudes en el curs 2022-2023, la comissió gestora dels processos d'accés i preinscripció universitària del sistema universitari valencià, ha acordat que l'accés i l'admissió als estudis universitaris de grau de les universitats públiques valencianes en el curs 2023-2024, s'ajustarà al següent procediment:  
  
  
A) Estudiantat de Batxillerat  
Per a l'accés i l'admissió a la universitat en el curs 2023-2024 de l'estudiantat de Batxillerat, es considerarà la qualificació del Batxillerat més la de la prova d'avaluació de Batxillerat per a l'accés a la universitat, que continuarà denominant-se prova d'accés a la universitat (PAU). La prova consistirà en una fase obligatòria i una fase voluntària.  
  
L'estudiantat s'examinarà en la fase obligatòria de l'assignatura de lliure configuració autonòmica: Valencià; de les següents tres assignatures troncals generals de segon curs de batxillerat cursades: Castellà, Història d'Espanya i una de les 4 assignatures troncals generals amb vinculació a la modalitat de Batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), que haurà de ser la troncal general de la seua modalitat de Batxillerat, i també s'examinarà en la fase obligatòria de l'assignatura idioma estranger (alemany, anglés, francés o italià), que haurà de ser el cursat com a primer idioma estranger en el Batxillerat. La nota d'aquesta fase obligatòria de la PAU serà la mitjana d'aquestes 5 assignatures, i haurà de ser igual o superior a 4 punts.  
La nota d'accés serà la mitjana ponderada establida per normativa: el 60 % per a la qualificació final de batxillerat i el 40 % per a la nota de la fase obligatòria de la PAU. S'entendrà que es reuneixen els requisits d'accés quan el resultat d'aquesta ponderació siga igual o superior a 5 punts.  
L'estudiantat podrà presentar-se, en una fase voluntària, a un màxim de 4 assignatures troncals de les quals consten en l'annex, cursades o no cursades, diferents de la troncal general amb vinculació amb la modalitat de batxillerat i de l'idioma estranger de les quals s'examina en la fase obligatòria, per a augmentar la seua qualificació d'admissió fins a un màxim de 14 punts.  
Per a obtindre la nota d'admissió s'aplicaran, per a cada titulació de grau, les ponderacions de 2 de les assignatures que consten en l'annex, les que millor qualificació final d'admissió li donen a l'estudiantat per a cada titulació universitària.   
La ponderació es farà amb la qualificació obtinguda en les assignatures troncals d'opció o troncals de modalitat o els idiomes estrangers en la fase voluntària de la PAU, i amb la qualificació de l'assignatura troncal general vinculada a la modalitat de Batxillerat o de l'idioma estranger obtingudes en la fase obligatòria de la PAU.  
Perquè la qualificació d'una assignatura pondere i servisca per a augmentar la qualificació en l'admissió, haurà de ser igual o superior a 5, tant si és de la fase voluntària com si és la troncal general de modalitat de Batxillerat o l'idioma estranger de la fase obligatòria.  
A l'estudiantat que vinga d'altres comunitats autònomes, només se li ponderaran les qualificacions de les assignatures si coincideixen amb les de segon curs de Batxillerat del nostre sistema educatiu.  
No s'estableix una vinculació d'estudis de Batxillerat amb les branques de coneixement de les titulacions, és a dir, podrà accedir a un determinat grau qualsevol estudiant, independentment de la modalitat de Batxillerat que haja cursat.  
Les assignatures que ponderaran per a l'admissió a una doble titulació seran les que estiguen contemplades de manera individual en cadascuna de les dues titulacions, i s'aplicarà per a cada assignatura la ponderació més alta que tinguen en l'una o l'altra titulació.  
L'estudiantat que simultanieja estudis de Batxillerat amb els estudis musicals, també ha de cursar obligatòriament l'assignatura troncal general que té vinculació amb la modalitat de Batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), per tant no estarà exempt d'aquesta assignatura en la seua fase obligatòria de les PAU. Aquest estudiantat s'examinarà en la fase obligatòria de les 3 assignatures troncals generals de segon curs de Batxillerat cursades com a troncals generals: Castellà, Història d'Espanya i la que té vinculació amb la modalitat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), de l'idioma estranger que cursen com a primer idioma estranger (alemany, inglés, francés o italià), i també de la de lliure configuració autonòmica: valencià. La seua nota d'aquesta fase obligatòria de la PAU serà la mitjana d'aquestes 5 assignatures, i haurà de ser igual o superior a 4 punts.  
  
  
B) Estudiantat de cicles formatius de grau superior (títol de tècnic/ tècnica superior de Formació Professional, de tècnic/ tècnica superior d'Arts Plàstiques i/o de tècnic/tècnica esportiu superior i equivalents).  
La qualificació del cicle formatiu de grau superior serà equivalent a la nota d'accés a la universitat de l'estudiantat de Batxillerat, és a dir, a la qualificació del batxillerat més la de la fase obligatòria de la PAU amb la mitjana ponderada establida per normativa.  
Aquest estudiantat entrarà en la mateixa reserva de places de l'estudiantat de Batxillerat i els estrangers, i podrà presentar-se, en la fase voluntària, als exàmens d'un màxim de 4 assignatures de les quals trien entre les de l'annex (les 13 troncals d'opció o les 4 troncals generals amb vinculació amb una modalitat de Batxillerat o els 4 idiomes estrangers), per a poder augmentar la seua qualificació d'admissió fins a un màxim de 14 punts.  
No s'estableix una vinculació d'estudis de CFGS amb les branques de coneixement de les titulacions, és a dir, l'estudiantat podrà accedir a un determinat grau independentment del CFGS cursat.  
  
C) Estudiantat estranger.  
L'estudiantat amb batxillerat internacional i l'estudiantat estranger de països amb conveni d'accés amb l'Estat espanyol, presentarà la informació de l'acreditació on constarà la seua qualificació d'accés a la universitat. L'estudiantat estranger de països sense conveni d'accés amb l'Estat espanyol haurà de realitzar una prova per a obtindre la nota d'accés o sol·licitar a la UNED la corresponent acreditació que li permeta ser admés en la universitat.  
Aquest estudiantat entrarà en la mateixa reserva de places de l'estudiantat de Batxillerat i del de CFGS i podrà presentar-se als exàmens realitzats per la UNED per a poder augmentar la qualificació d'admissió fins a un màxim de 14 punts.  
La UNED serà l'encarregada de certificar les qualificacions de tot l'estudiantat estranger, d'emetre l'acreditació i, si és el cas, de realitzar les proves pertinents.  
  
D) Estudiantat amb PAU aprovada segons el Reial decret 1892/2008 o normatives anteriors.  
Aquest estudiantat podrà accedir a la universitat amb les seues qualificacions de la fase general obtingudes amb anterioritat. Les seues qualificacions de fase específica o fase voluntària, segons corresponga, ja han caducat.  
Si aquest estudiantat desitja millorar la seua nota d'admissió en la universitat podrà utilitzar les seues notes de fase voluntària o de l'assignatura de modalitat o de l'idioma estranger de fase obligatòria del curs passat o presentar-se als exàmens d'un màxim de 4 assignatures de les indicades en l'annex (les 13 troncals d'opció o les 4 troncals generals amb vinculació amb una modalitat de batxillerat o els 4 idiomes estrangers). En tal cas, se li aplicaran les ponderacions contemplades en aquest. També podrà presentar-se a la fase obligatòria, per a millorar la seua nota d'admissió, però s'examinarà de la fase completa.  
  
E) Estudiants que van iniciar els estudis de batxillerat d'acord amb el sistema educatiu anterior.  
D'acord amb l'Ordre ECD/1941/2016, de 22 de desembre, l'estudiantat que va iniciar estudis de Batxillerat amb el sistema educatiu anterior, i que no els va finalitzar o no va superar la PAU amb anterioritat, no havia de realitzar l'avaluació final de Batxillerat (PAU) i la seua nota d'accés a la Universitat era la qualificació obtinguda en el seu Batxillerat. S'aplicava el mateix criteri a l'alumnat que va obtindre el títol de Batxiller en el curs 2015-2016 i no va accedir a la universitat en finalitzar aquest curs.  
Aquesta exempció de la fase obligatòria de les PAU no té caducitat, per la qual cosa la seua nota d'accés a la universitat obtinguda el curs citat té validesa indefinida.  
En el curs 2022-2023 ja no s'atorgaran exempcions de les PAU de 2023.  
Si aquest estudiantat desitja millorar la seua nota d'admissió podrà utilitzar les seues notes de fase voluntària o de l'assignatura de modalitat o de l'idioma estranger de fase obligatòria del curs passat o presentar-se en la fase voluntària als exàmens d'un màxim de 4 assignatures de les indicades en l'annex (les 13 troncals d'opció o les 4 troncals generals amb vinculació amb una modalitat de Batxillerat o els 4 idiomes estrangers). En tal cas, se li aplicaran les ponderacions contemplades en aquest. També podrà presentar-se a la fase obligatòria, per a millorar la seua nota d'admissió, però s'examinarà de la fase completa.  
Si l'estudiantat exempt de les PAU es presenta a la fase obligatòria i la suspén, sí que se'l considerarà per a ponderar l'assignatura troncal general amb vinculació a la modalitat de batxillerat o l'idioma estranger si la nota d'aquestes assignatures és igual o superior a 5.  
  
F) Estudiantat titulat.  
El procediment d'accés i admissió a la universitat d'aquest estudiantat serà igual al de cursos anteriors, regulat pel Reial decret 1892/2008, tal com consta en la disposició addicional quarta del Reial decret 412/2014.  
  
G) Estudiantat major de 25, 40 o 45 anys.  
Aquest estudiantat realitzarà les seues proves d'accés específiques i tindrà una nota d'accés sobre un màxim de 10 punts, que serà també la seua nota d'admissió.  
Tindrà un grup de reserva de places amb els percentatges que marca el Reial decret 412/2014.  
Es manté la relació entre branques de coneixement de les titulacions i les opcions de les proves d'accés regulades en el Reial decret 1892/2008, a l'efecte de preferència d'admissió.  
Consideració general: aquest procediment d'accés i admissió a la universitat, i l'acord de ponderacions, serà vàlid exclusivament per a l'admissió en el curs 2023-2024 (procés de preinscripció de 2023).  
  
Annex del document de ponderacions publicat en la web de PAU de la Conselleria d'Innovació, Universitats, Ciència i Societat Digital.  
  
https://innova.gva.es/es/web/universidad/informacion-pau